b'\n_START_ARTICLE_\nMichael Bloomberg\n_START_SECTION_\nBakgrunn\n_START_PARAGRAPH_\nMichael Bloomberg er av j\xc3\xb8disk familie med russisk og polsk avstamning. Bloombergs far, Alexander, f\xc3\xb8dt i 1906 i Chelsea i Massachusetts, var bokholder i et meieri. Farfaren var en russisk-j\xc3\xb8disk immigrant som ble eiendomsmegler. Moren, Charlotte (Rubens) Bloomberg, f\xc3\xb8dt 1909, er datter av en russisk innvandrer og en mor fra New Jersey.\n_START_SECTION_\nKarri\xc3\xa8re\n_START_PARAGRAPH_\nEtter eksamen som elektroingeni\xc3\xb8r fra Johns Hopkins University fortsatte Michael Bloomberg ved Harvard University der han tok Master of Business Administration (MBA). Etter endte studier begynte Bloomberg i 1966 \xc3\xa5 arbeide i firmaet Salomon Brothers (i dag: Salomon Smith Barney), der han ble partner seks \xc3\xa5r etter sin ansettelse, i 1972. Da Salomon Brothers ble oppkj\xc3\xb8pt i 1981 fikk han for sin andel av firmaet og som sluttpakke en betaling p\xc3\xa5 ca. 10 millioner dollar._NEWLINE_Deretter grunnla han samme \xc3\xa5r finansdataagenturet Bloomberg L.P., som ble meget vellykket og innbringende. Virksomheten ble etter hvert utvidet til tilgrensende bransjer. _NEWLINE_Bloomberg ble valgt til borgermester i 2001 etter Rudy Giuliani. Bloomberg hadde v\xc3\xa6rt medlem av Det demokratiske parti hele sitt liv, men stilte til valg som medlem av Det republikanske parti, angivelig for \xc3\xa5 unng\xc3\xa5 demokratenes fullsatte prim\xc3\xa6rvalg. Bloomberg var en meget liberal republikaner; han er tilhenger av selvbestemt abort og retten til \xc3\xa5 inng\xc3\xa5 homofile ekteskap. Han beseiret den mer konservative puertoricaneren Herman Badillo i republikanernes prim\xc3\xa6rvalg for \xc3\xa5 kunne stille til hovedvalg. I hovedvalget slo han demokraten Mark J. Green. I 2005 ble han gjenvalgt med historisk margin. 19. juni 2007 meldte han seg ut av Det republikanske parti. _NEWLINE_Bloomberg er et av verdens rikeste, med en formue p\xc3\xa5 om lag 25\xc2\xa0milliarder dollar. Han har gitt betydelige summer til veldedighet, blant annet en gave p\xc3\xa5 100\xc2\xa0000\xc2\xa0000 dollar til Johns Hopkins University, i tillegg til de 650 millioner dollar han donerte til New York i sin borgermesterperiode. Som New Yorks borgermester mottok han en \xc3\xa5rsl\xc3\xb8nn p\xc3\xa5 1\xc2\xa0dollar (den offisielle borgermesterl\xc3\xb8nnen er ellers 225\xc2\xa0000 dollar).\n_START_SECTION_\nPresidentvalget i 2008\n_START_PARAGRAPH_\nEtter at han endret sin politiske status til uavhengig ble det spekulert i om han aktet \xc3\xa5 stille som uavhengig kandidat til presidentvalget i 2008. Bloomberg avviste presidentspekulasjonene flere ganger, men det kom stadige rapporter i media om strategim\xc3\xb8ter og meningsm\xc3\xa5linger som ble gjennomf\xc3\xb8rt p\xc3\xa5 vegne av Bloomberg i henhold til et mulig presidentkandidatur. If\xc3\xb8lge personer n\xc3\xa6r ham, \xc3\xb8nsket han at den neste presidenten skulle v\xc3\xa6re en samlende person og ville dermed ikke stille hvis John McCain og Barack Obama ble kandidatene. Dersom Bloomberg hadde stilt, hadde han hatt mulighet til \xc3\xa5 skyte 2 milliarder dollar inn i valgkampen sin. Alts\xc3\xa5 mer enn den demokratiske og den republikanske kandidaten til sammen.'